*Bybrua er også en bydel i Gjøvik.*

Dagens Gamle bybro med «Lykkens portal».
**Gamle Bybro**, eller **Bybroa**, er en bro i Trondheim. Bybroa går over Nidelva fra sørenden av Kjøpmannsgata til Bakklandet. Gamle Bybro ble anlagt i 1681 i forbindelse med Cicignons byregulering og byggingen av Kristiansten festning. Plasseringen ble valgt av militærstrategiske hensyn og brua ble bekostet av kongen. Den sto ferdig i 1685. Broa skulle erstatte den tidligere bybroa som lå omtrent der Elgeseter bru ligger i dag, og da den ble åpnet, ble denne overlatt til forfallet. Siden har Gamle Bybro gjennomgått flere forandringer. 

Opprinnelig ble Gamle Bybro bygd i tre, med tre brospenn understøttet av tre steinkar. Midt på broa var det plassert et jerngitter. Ved broas vestre brofeste var det en bevoktet byport fram til 1816. Ved hver ende av broa var det aksisehus (toll- og vakthus). Aksisehuset på vestsiden står ennå, men det østre huset ble nedlagt i 1824.

Dagens bro ble bygget i 1861 av stadsingeniør Carl Adolf Dahl. Den hadde broklapper som kunne heises opp, og holdes oppe av de utskårne portalene som ennå finnes. På midten av 1900-tallet ble konstruksjonene i broa erstattet med betong. Broa er 82 meter lang. Hovedspennet er 8,5 meter og seilingshøyden er 8,4 meter.

Den Gamle Bybro er i dag et av Trondheims karakteristiske kjennetegn, og den kalles også «Lykkens portal», etter Oskar Hoddøs vals «Nidelven stille og vakker du er». Den ene portalen ble ødelagt av en lastebil i 2002.

Gamle Bybro er foreslått vernet i Nasjonal verneplan for veger, bruer og vegrelaterte kulturminner. Øst for Gamle Bybro ligger Brubakken med sykkelheisen Trampe.

Brua ble stengt for biltrafikk i 2014, etter at det ble klart at brua trengte omfattende restaurering. Arbeidet sto ferdig like før 17. mai 2015, men det er ennå ikke avgjort om brua skal åpnes for biltrafikk igjen og fra 2016 ble Gamle Bybro permanent stengt for all motorisert ferdsel.

Se også
-------

* Liste over broer i Norge
* Liste over broer i Norge etter lengde

Referanser
----------

1. ↑  «Trondheim Havn: Infrastruktur i havna». Arkivert fra originalen 12. juni 2008. Besøkt 22. juni 2008.
2. ↑  VG: Lykkens portal revet ned (28. oktober 2002)
3. ↑  Nasjonal verneplan for veger, bruer og vegrelaterte kulturminner Arkivert 30. oktober 2007 hos Wayback Machine. (se avsnitt om Gamle Bybro)
4. ↑  «Gamle Bybro stengt i lang tid». *adressa.no*. Besøkt 18. november 2015.
5. ↑  «Vil stenge Gamle Bybro for bilister». *adressa.no*. Besøkt 18. november 2015.

Eksterne lenker
---------------

* (en) Gamle Bybro – kategori av bilder, video eller lyd på Commons Rediger på Wikidata

Portal: Trondheim

| * v
* d
* r
Broer i Trondheim |
| --- |
| Over Nidelva | 
* Bakke bru
* Ceciliebrua
* Elgeseter bru
* Gamle Bybro
* Gangbrua
* Kroppanbrua
* Nidareid bru
* Nidelv bru
* Pirbrua
* Sluppenbrua
* Stavne bru
* Tillerbrua
* Verftsbrua

 | bro |
| Andre | 
* Bjørndalsbrua
* Brattørbrua
* Dalgårdbrua
* Hoemsbrua
* Høgskolebrua
* Jernbanebrua
* Ravnklo bru
* Ravnkloløpet bru
* Sandmobrua
* Skansenbrua
* Svingbrua
* Udduvollbrua

 |
| Under bygging | 
* *Nydalsbrua*
* *Saupstadbrua*

 |
| Tidligere | 
* Kongsgårds bro
* Leirbrua
* St. Olafs bro

 |

|  |  |
| --- | --- |
| Oppslagsverk/autoritetsdata | Store norske leksikon **·** Sentralt stedsnavnregister **·** Nasjonal vegdatabank
 |